# La Coche (manuscrit 1542)

Pour les autres éditions de ce texte, voir La Coche.
Ayant perdu de laueuglé vaincueur
Non ſeullement le ſentement du cueur.
Mais de ſon nom, dictz et faictz la memoire. Ayant perdu le pouuoir et la gloire
Et le plaiſir de la doulce eſcripture
Ou tant ie fuz incline de nature
Me trouuant ſeulle en vng lieu ſi plaiſant
Que le hault ciel ſe rendoit complaiſant
Par ſa doulceur, et par ſa temperance,
A la verdeur du prè plein deſperance,
Enuironnè de ſes courtines vertes
Ou mille fleurs a faces deſcouuertes Leurs grandz beaultez deſcouuroient au ſoleil
Qui ſe couchant alheure eſtoit vermeil, Et laiſſoit lair ſans chault, ny froid, ſi doulx
Que ie ne ſcay cueur ſi plein de courroux
De ire, et dennuy, qui neuſt eu guariſon
En vng tel lieu, fors moy qui ſans raiſon
Fuyant les gens me retiray a part Pour nauoir plus a leur paſſetemps part.
Car cueur qui na de plaiſir vne goutte
Den veoir ailleurs il a peine ſans doubte.
Par vne ſente ou lherbe eſtoit plus baſſe
Me deſrobay comme femme non laſſe
Haſtiuement, pour neſtre point ſuyuie
Car de parler a nul nauoye enuie. En mon chemin ie trouuay vng bon homme
La m’arreſtay, en luy demandant comme
Lannee eſtoit, et quil en eſperoit,
Quil auoit faict, quil faiſoit, quil feroit
De ſa maiſon, femme, enfans, et meſnage
De ſon repos, et de ſon labourage
Prenant trop plus de plaiſir a louyr
Quen ce que plus me ſoulloit reſiouyr.
Ainſi parlant penſant toute ſeulle eſtre
Ie veis de loing troys dames appareſtre
Saillans dun boys hault, fœillu, et eſpais
Dont vng ruyſſeau treſcler pour mettre paix Entre le boys et le prè ſe mectoit.
Portant le noir et lune et lautre eſtoit
D’une grandeur Colletz touretz cornettes
Couuroient leurs colz leurs viſaiges et teſtes.
Leurs yeulx ie vey vers la terre baiſſez
Et de leurs cueurs par trop d’ennuy preſſez
Sailloit ſouſpirs, dont tout lair raiſonnoit
Mais vng ſeul mot leur bouche ne ſonnoit.
Leur marcher lent monſtroit bien que triſteſſe
Rendoit leurs piedz agrauez de foibleſſe.
Lors quant ie vey vng ſi piteux obiect Penſè en moy que ceſtoit vng ſubiect
Digne dauoir vng Alain charretier Pour les ſeruir comme elles ont meſtier.
Car moy qui ay trop grande experience
Pouoys treſbien iuger ſoubz patience
Leur paſſion treſextreme eſtre cloſe,
Jay mainteſfoys ſouſtenu telle choſe,
Qui me feiſt lors deſirer de ſcauoir
Si pis que moy elles pouoient auoir.
En ce deſir vers moy les vey venir
Touſiours leurs yeulx contre terre tenir
Que iapperceu quant furent pres de moy
Iecter ruyſſeaulx dont ne puys ny ne doy
La verite trop eſtrange celer,
Car ie les vey comme vng fleuue couller.
Ie feis du bruyt dont elles maduiſerent
Et lune a lautre vng petit deuiſerent,
En eſſuyant leurs yeulx ſecretement
Vindrent vers moy, me diſans doulcement.
IL vous ſeroit Madame mieulx duiſant
Parler a nous qu’a ce faſcheux paiſant.
Mais quant ie vey deſcouuers leurs viſages
Auſquelz nature auoit faict telz ouurages
Qu’a leurs beaultez nulle aultre napprochoit
Il me ſembla que nature pechoit
Dauoir laiſſe amortir leur couleur
Car ie ignoroys encores leur douleur.
Je congneu lors que ceſtoient les troys dames
Que plus iaymois, de qui dieu corps et ames
Auoit rempliz de vertuz de ſcauoir
Damour dhonneur autant quen peult auoir
Nul corps mortel, de bonte et de grace.
Mais de beaulte lune lautre ne paſſe
Ny de facon parolle et contenance.
Leur trinite ſans nulle difference
Demonſtroit bien par lunion des corps
Qu’amour leurs cueurs vniſt par doulx accords.
Croyez pour vray que pitie et deſir
De ſoulaiger leur couuert deſplaiſir
Me contraignit leur dire en ſoupirant
Vng mal cachè va touſiours empirant
Et ſil eſt tel quil ne puiſſe eſtre pire
Il ſamoindriſt quelque foys a le dire.
Moy donc jugeant par trop apparens ſignes
Que vous portez le mal dont neſtes dignes,
Je vous requier par lamour qui commande Sur tous bons cœurs, octroyez ma demande
Et dictes moy la douleur et la peine
Que vous ſouffrez, dont chacune eſt ſi pleine
Que ſans mourir ne la pouez porter.
Si ie ne puis au moins vous conforter
Je ſouffriray par grant compaſſion
Auecques vous la tribulation.
Vous eſtes troys, il vault mieulx eſtre quatre
Et nous aller dedans ce prè eſbatre.
Et ne craignez priueement parler Car comme vous ie promectz le celer.
Las ce neſt pas par doubte de ſecret
Que nous craignons compter noſtre regret,
Lequel vouldrions eſtre par vous eſcript
Mais nous voyons maintenant voſtre eſprit
Si pareſſeux, ſi faſchè, ou laſſè
Que ce neſt plus celuy du temps paſſè.
Qui nous faict peur que la peine dentendre
Noſtre malheur reffuſeriez de prendre. Dames pour dieu nattribuez a vice
Si iay laiſſe long temps a ceſt office,
Penſant pour vray quamour nauoit obmis
Vng ſeul des tours quil faict en ſes amys
Qu’en mes eſcriptz paſſez ne ſoit trouuè Et de mon temps veu, ouy, ou prouuè.
Et ſi leur dis ie reprendray la plume
Et feray mieulx que ie n’ay de couſtume
Si le ſubiect me voullez deſcouurir.
Ainſi diſant vei leurs doulx yeulx couurir
Dune nuee de larmes dont la preſſe
Les feiſt ſortir par pluye trop eſpeſſe.
Me regardans me prindrent pour aller
Dedans le prè, ou long temps ſans parler
Allaſmes loing. Et lors leur prins a dire
Si ne parlez, ie n’ay garde deſcrire.
Pour dieu tournez le pleur qui vous affolle
A deſcharger voſtre ennuy par parolle.
Lune me creut, Non la moins vertueuſe
Ny ennuyee, Et diſt a voix piteuſe
O Vous amans, ſi pitie iamais euſt
Sur vous pouuoir de conuertir en larmes
Voz triſtes yeulx, Si iamais douleur peult Bruſler voz cœurs, par ſes cruelz alarmes.
Et ſi iamais amour voz langues feiſt
Fondre diſant piteux et triſtes termes ?
¶ Oyez le plainct du cueur non deſconfit
Mais en mourant touſiours preſt de porter
Ce que luy donne amour qui luy ſuffiſt. Nous ſommes troys dont le reconforter
Impoſſible eſt, car ſans noſtre amytie
Sans mort tel mal ne ſcaurions ſupporter.
¶ Lune de lautre a egale pitie,
Egale amour egale fantaiſie, Tant que lune eſt de lautre la moyctie.
Entre nous troys ny eut onc ialouzie
Oncques courroux oncques diuerſite
Si lune a mal, laultre en eſt toſt ſayſie.
¶ Du bien auſſi de la fœlicite Lune nen a que lautre ny ait part,
Pareillement part en laduerſite.
Mort pourra bien des corps faire depart,
Mais nul malheur naura iamais puiſſance
De mectre vng cueur des deux autres apart. Or euſmes nous toutes troys ioyſſance
Du plus grant bien qui peult damour venir,
Sans faire en riens a noſtre honneur offence,
Helas que dur men eſt le ſouuenir En me voyant aduenir le contraire
Du bien treſſeur que ie penſoys tenir.
¶ O ſainct amour, pour noz troys cœurs attraire
Tu leur donnas la fin de leur deſir
Que tu leur viens hors de ſaiſon ſubſtraire.
Troys ſeruiteurs telz que lon doit choyſir
Euſmes par toy, dont la perfection
Vng paradis nous eſtoit le plaiſir.
¶ Beaulte, bonte, treſforte affection Treſferme amour, bon ſens, bonne parolle Ceſtoit le pis de leur condition.
Leur amytie neſtoit legiere ou folle, Leur grace eſtoit ſaige, doulce, aſſeuree Et de vertu pouoyent tenir eſcole.
Par leur amour grande et deſmeſuree
Noz cœurs aux leurs rendirent ſi vnis
Que la douleur nous en eſt demouree. Car dun tel heur furent ſi bien garnis
Quilz neuſſent ſceu iamais ſouhaitter mieulx Las ilz en ſont maintenant bien punis. ¶ Sur tous le mien malheureux ennuyeux Qui ſent treſbien le cœur de ſon amy
Tout different du parler, et des yeulx.
O trop cruel, et mortel ennemy
Qui veois mon cueur languir de telle ſorte Que ne mectz tu ton eſpee parmy ?
¶ En maſſeurant qu’a vne autre amour porte
Et que de moy plus il ne te ſouuient Bien toſt ſeroye ou conſolee ou morte, Mais ie ne ſcay quel malheur te retient
De men celer ainſi la verite Ou ſi a toy, ou ſi a moy il tient.
A moy las non, amour et charite
Ont bien garde mon cœur de toffenſer Comme toy moy, ſans lauoir merite.
Ie ne ſceu onc nulle choſe penſer Que pour ton bien et honneur ſe peuſt faire Ou lon ne m’ait ſoubdain veue aduancer. ¶ Iay bien voullu mon ferme cours parfaire
Et te monſtrer qu’amour leale et bonne
Tu ne ſcaurois par ta faulte deffaire.
De ton coſte, O trop faincte perſonne Ie ne ſcay riens, dont te puiſſe arguer Fors que ton cœur au mien plus mot ne ſonne.
¶ De ton parler ie ne voy riens muer
Tu dis m’aymer ainſi qu’as de couſtume Mais par mentir, ie croy me veulx tuer,
Car en t’aymant ma vie ie conſume
Et en ſentant que tu ne m’aymes point
Mon cœur ſe faict de patience enclume.
¶ Il eſt au tien ainſi comme il fut ioinct
Et le tien non bien qu’en mentant tu dis
Quil eſt tout mien, et dieu le te pardoint. Queſt deuenu le regard de iadis Qui meſſager eſtoit de ton fainct cœur ? A qui du mien iamais ne contredis, ¶ Et le parler qui par doulce liqueur
Le rendoit mol et foible a ſe deffendre ? Dont toy amy demouroys le vaincueur. Tu dis m’aymer, mais qui le peult entendre ? Quant tous les tours, et les ſignes damour
En toy voy mors, et conuertiz en cendre.
¶ O malheureux pour moy ce premier iour
Ou ie cuidoys mon heur prendre naiſſance
Et pour iamais faire en moy ſon ſeiour. Or ne voy plus en toy forme ne eſſence
De ceſte amour que ie cuidoye ſi ferme
Ie nen ay plus tant ſoit peu congnoiſſance.
¶ Iay bien doubtè ſouuent ie le t’afferme Qu’en autre lieu euſſes ton amour miſe Qui t’euſt mis hors de ceſt honneſte terme.
La verite diligentement quiſe
Iay ſans ceſſer, et trouuè pour certain
Que tu ne las encor en nulle aſſiſe.
¶ Queſſe de toy, sera ton amour vain ? Ou bien eſt il de toy du tout ſailly ? Dictz le moy franc, et me baille la main
En me quictant, ſans que i’aye failly
La foy promiſe, et de moy bien gardee
Et non de toy, vaincu, non aſſailly.
¶ Aſſez tu mas hantee et regardee Mais en nul cas qui ſceuſt ou peuſt deſplaire
A vng amy, ne mas veue hazardee.
Or ne ſcay ie malheureuſe que faire Puis que de toy vng mot ne puis tirer
De verite, qui me peult ſatiſfaire.
¶ Ie te voy triſte, et ſouuent ſouppirer. Crainte me dit que ce neſt pas pour moy
Que ainſi te voy par douleur martyrer,
Amour me dit que ſi, et que ſa loy
Permect telz cas, pour mieulx faire la preuue
De ma treſferme et trop leale foy.
¶ Crainte veult bien que vng autre amy ie treuue
Pour ne mourir en ce cruel tourment Amour deffend que ie face amour neufue.
Helas mon cueur quel eſt ton ſentement Es tu de luy aymè, ou ſi aymer
Vng autre doibz, diz le moy franchement,
¶ Aymè ne ſuis qui meſt cas trop amer Car ie le ſens malgre ſon apparence O fainct amy que tu es a blaſmer. Aymer ne puis, ie n’ay pas la puiſſance Car long temps a qu’en luy mis mon voulloir
Et en perdy du tout la ioyſſance. ¶ Las cœur qui nas dun autre aymer pouuoir
Et deſtre aymè as perdu le plaiſir Tu nas pas tort de te plaindre et douloir. Regarde amy ſi tu as le loyſir Sil eſt tourment qui ſoit au mien ſemblable N’ayant nul bien, ny de nul bien deſir. ¶ Ie n’ay nul bien te congnoiſſant muable Ny ie nen veulx, craignant de rencontrer
Amy, de toy moins parfaict, variable.
Dauſſi parfaict lon ne men peult monſtrer Quant à beaulte, vertu, et bonne grace Sur qui ny ait nul vice à remonſtrer.
¶ Et qu’un qui fuſt moindre que toy iaymaſſe Plus toſt mourroys que de my conſentir, Point ne mectray mon amytié ſi baſſe.
Ie ne me puis et me veulx repentir
De ceſte amour, fermetè la tient forte, Mais la douleur la veult aneantir. ¶ Fut il iamais malheur de telle ſorte ? Iayme vng amy qui dit m’aymer, mais quoy ? Ie voy et ſcay qu’amour eſt en luy morte. Laiſſer le doy, car clerement ie voy
Quil eſt menteur. Mais mon amour honneſte
Ne me permect faire ce que ie doy.
¶ Et tant que d’œil, bouche, pied, main, ou teſte, Signe damour verray, rompre ne veulx
Ceſte amytie priſe a ſa grant requeſte.
Si fermes ſont les lyens et les nœudz
Que ſi rompuz ilz ſont de ſon couſtè Ilz ſont du mien encor entiers et neufz.
Dames croyez quil ma bien cher couſtè Ce faulx amy, et couſte, et couſtera
Tant qu’a la mort cœur, et corps ſoit bouttè.
La ſeulle mort de mon cœur ouſtera
Lamour de luy, qui ſans luy me demeure Car autre amour mon cœur ne gouſtera.
¶ Et qui pis eſt vng autre ennuy ſur lheure
Meſt ſuruenu, qui le premier augmente Dont ie ne ſuis pas ſeulle qui en pleure. Le ſeruiteur de ceſte vraye amante, Qui tant long temps la aymée et ſeruie
Quel’en eſtoit treſheureuſe et contente, ¶ Enfin a eu de la laiſſer enuie. Dont de lennuy quel’en prend et a pris
Iay bien grant peur quel’abrege ſa vie.
Il luy a dit eſtant delle repris
Et bien inquis de ſa mutation Quil eſt ainſi de mon amour eſpris.
Moy qui ſcauoys ſa grande affection
Et deuant qui faillir a ſa maiſtreſſe
Euſt crainct, de peur de ma correction. Seroys ie bien ſi meſchante et traiſtreſſe
Le receuoir ? voyant quil faict mourir
Par ſon peche ma compaigne en triſteſſe ? ¶ Iaymeroye mieulx par mort me veoir perir
Qu’en la voyant porter ſi grant torment
Ie feiſſe riens pour ceſte amour nourrir.
En ſa faueur ie laiſſe entierement
Veoir, et parler, ou ſe puiſſe atacher
Lœil, et le cueur, d’un ſi meſchant amant. ¶ Ie laimoye tant, et le tenoye ſi cher
Quant il laymoit, comme sil m’euſt aymee, Mais maintenant ne le veulx approcher. Samye eſtoit digne deſtre eſtimee Il deuoit bien pour iamais si tenir, Et elle auſſi daymer neſtoit blaſmee.
Dames, celuy qui veult mien deuenir
Ie nen veulx point, et ſon amour me fache,
Lautre que iayme ie ne puis retenir.
Lun eſt meſchant, trop variable et laſche Lequel me ſuyt, et touſiours ie le fuys Samye et moy auons trop ferme atache. ¶ Celuy me fuyt que iayme et que ie ſuys
Ie l’ay perdu et ſi ne le puis croyre,
Helas iugez en quel trauail ie ſuis. Ie nay plus rien ſinon que la memoire
Du bien paſſé qui entretient mon dueil
Ie croy que nul na veu pareille hyſtoire. Or faictes donc madame le recueil
De mes douleurs, que nay voullu celer Taire me fault ayant la lerme a l œil, Car les ſouppirs empeſchent le parler.
LEs yeulx leuez au ciel creuez de pleurs Iectans torrens, dont arrouſoit les fleurs Donna ſilence a ſa bouche vermeille. Car la douleur qui ſembloit nompareille
Faiſoit ſa voix par ſouppirs eſtoupper
Tant quil fallut deſtacher et coupper
Ses veſtemens pour ſoulaiger ſon cueur Ou elle fuſt creuee de douleur.
Au bout dun temps que nous leuſmes tenue
Deſſus le prè, elle fut reuenue,
Et ſi me diſt telle eſt ma maladie
Que qui a pis ſouffert que moy le dye. Lors ſe coucha pres de moy morte et bleſme Les autres deux feirent auſſi de meſme Car vng chacun de leurs doulx cueurs ſentoit
Lennuy trop grant que la tierce portoit. Moy qui dun mal en veoye troys pleurer Dys, vous pourriez iuſque au ſoir demeurer
En ce plourer, que ne pouez finer. Et ne ſcauriez me faire deuiner
Qui de vous troys ſeuffre plus de martyre Si ne voullez le me dire ou eſcripre. Voyant du lict le ſoleil approcher Vint la ſeconde ma main prendre et toucher
Et me prier ne m’ennuyer d’attendre
Quelle me peuſt au long ſon compte rendre.
IE ſens diſt elle Cent et cent foys douleur aſpre et mortelle
Plus que ne faict point ne fault que le cele Nulle des deux Car le cruel lequel nommer ne veulx
Amy, qui ha damour rompu les vœux Certes neſt digne, Qu’a luy ie parle, ou que luy face ſigne, Ny de plaiſir ny de colere mine.
Den dire mal, De lappeller traiſtre, faulx, deſloyal,
Et plus cruel que nul autre animal, Ce ſeroit peu.
Pour amoindrir de mon courroux le feu Iayme bien mieulx laiſſer iouer ce ieu
A la premiere.
Qui de luy dire iniure eſt couſtumiere Elle luy eſt ainſi que vne lumiere
Deuant ſes yeulx. Son cueur changeant trop fainct et vicieux, Elle congnoiſt, et ſi luy ſiet bien mieulx
De le blaſmer,
Que non a moy, car de deſeſtimer
Celuy que tant lon a voullu aymer
Neſt pas bien faict.
Sil eſt meſchant, variable, imparfaict, Delle le voy ſi treſmal ſatisfaict Si deſdaigne, Si reffuzè, deſpriſé, eſloignè, Quil a treſmal en ce cas beſoignè
Daller a elle. Pas ne penſoit la trouuer ſi cruelle
Elle le hait bien fort, et ne luy cele Ces faſcheux tours.
Elle le fuyt en tous lieux et touſiours.
Or a il bien maintenant le rebours
De ſon attente. Mais de ſon mal ie ſuis ſi mal contente
Et en ſoubſtiens douleur ſi vehemente
Que plus nen puis. Ie ſuis quaſi deſſus le bord de lhuys
De deſeſpoir, Et ne crains profond puitz
Ny haulte tour, Ou voluntiers ſans eſpoir de retour Ne me iectaſſe, pour deffaire lamour, La paction, Le ſouuenir, memoire, affection,
Qui de mon mal ſont generation
Si importable.
Et qui pis eſt ſi irremediable
Qu’a ma doulleur nen eſt nulle ſemblable.
Ie lay aymè
De ſi bon cueur, tant creu, tant eſtimè
Que cueur et corps eſtoit tout abiſmè En lamytie Que luy portoys, Encor ay ie pitie
Dainſi le veoir puny et chaſtyè
De ſon pechè. Helas mon dieu comment ſeſt il faſchè
De mon amour, et ainſi detachè, Oncques offence
Ie ne luy feis, fors que la reſiſtence
Pour quelque temps, ou il feiſt telle inſtance
Et ſi honneſte, Qu’auec honneur ie pouuoys ſa requeſte
Bien accorder. Et puis par longue queſte, Par long ſeruice, Par forte amour qui faiſoit ſon office Gaigna mon cueur, voyant le ſien ſans vice.
O la victoire.
Dont le vaincu receuoit telle gloire
Que le vaincueur helas, qui euſt peu croire
Quelle euſt durè
Si peu de temps, ny que ieuſſe endurè
Si longuement mal ſi deſmeſurè Sans ſouffrir mort. Helas iugez (mes dames) ſi ſon tort
Neſt pas egal a lamour qui trop fort
Mon cueur tormente.
Et ſi autant ne ſuis leale amante
Comme il eſt faulx, dont ſi ie me lamente
Iay bien raiſon. En me cuidant tromper par trahyſon
Luy meſme a beu ceſte amere poyſon
Qui tant le bleſſe. Il eſt puny par beaulte et rudeſſe
Mais ſon ennuy n’amoindriſt ma triſteſſe,
Car ſon cueur laſche
Mennuye fort, et me deſplaiſt quil faſche
A celle la qui ne peult auoir tache
Dauoir permis
Quil la ſeruiſt, ailleurs ſon cueur a mis
Lequel ne peult endurer deux amys Ien ſuis bien ſeure.
Son deſplaiſir auec le mien ie pleure
En la cherchant il la faſche a toute heure.
Mais plus a moy
En me laiſſant, dont ſuis en tel eſmoy En tel ennuy, ou nulle fin ne voy Qu’a bien grant peine,
Se peult penſer la douleur qui me meine
Ie me contrainctz, et rys, et foys la ſaine Et ie me meurs. Ces dames cy qui congnoiſſent mes mœurs
Scaiuent quelz maulx, foibleſſes, et douleurs
Ie diſſimule.
Dont au dedans le double en accumulle
Par deſeſpoir, qui ſans fin me ſtimule
De me donner
Du tout a luy, mais peur d’abandonner
Ces deux me vient ſi treffort eſtonner
Que mieulx veulx viure
En ce tourment, ſans en eſtre deliure Que leurs deux cueurs a tel ennuy ie liure.
Pour elles vis, Et viure veulx du tout a leur deuis, Et pour moy non, parquoy il meſt aduis Que pis que morte
Chaſcun me peult tenir en ceſte ſorte Puis que la mort, qui ſeulle me conforte Ie veulx fouyr. Ceſt tout mon bien, mais ie nen veulx ioyr
Que leurs deux corps ie ne voye enfouyr
Auecques moy en noyre ſepulture
Noz troys malheurs me feront reſiouyr
Deſtre aſſemblez ſoubz vne couuerture.
LOrs vng deſpit, et courroux nompareil
Feirent ſoubdain ſon viſaige vermeil.
Et la doulleur ſa parolle couppa,
Tant qu’a peu près elle ne ſincopa.
Car par troys foys ie la vey deffaillir
Sans que des yeulx il peuſt larmes ſaillir. Le cueur ſerrè iecta ſi piteux crys
Que a les monſtrer deffaillent mes eſcrips.
Mais en voyant la tierce que la place
Luy demouroit, me diſt de bonne grace.
Madame autant que douleur les tormente Souffrans lennuy de leurs ingratz amys L’amour parfaict qui dans mon cueur ſeſt mis
Faict, qui nont mal qu’ainſi qu’elles ne ſente.
¶ Car mon voulloir au leur eſt ſi vny
Que ſi leurs cueurs ont peine pour aymer
Ceulx que lon peult cruelz amys nommer, Le mien en eſt comme les leur puny.
¶ Comm’elles iay creu leurs amys loyaux Leſquelz iaimoys comme le propre mien, Participant en leur plaiſir et bien
Comme ie veulx auoir part en leurs maulx.
¶ Si iay eu part en leur felicite
Ou ſi bien fut noſtre vnion gardee Seroit donc bien maintenant retardee
Ceſte vnion pour leur neceſſité ? ¶ Non, mais courir veulx auſſi vyſte qu’elles
A leur malheur, ſans iamais departir Iuſques a ce que lame pour partir
Aura repris ſes aelles immortelles.
¶ Peine, torment, voire dix mille mortz Ne me feront peur de men tenir pres, Si mort les prend, pourroys ie viure apres Sentant mourir les deux partz de mon corps ? ¶ Si iauoye mal, et les deux euſſent bien Il ſuffiroit pour me reconforter,
Car leur amour pourroit mon mal oſter
Contre vne deux ont grant force et moyen. ¶ Si mon ennuy perdoye pour leur plaiſir Pour leur ennuy perdre ie doy auſſi
Tout mon plaiſir, ſans point auoir mercy
De cueur, de corps, damour ny de deſir.
¶ Or ie le veulx, et ainſi le concluz
Puys que ie voy leur mal intollerable, Ie veulx le mien faire irremediable
Et que de moy tout plaiſir ſoit forcluz.
¶ Pleines dennuys ſont, que porter leur fault Non pas pour moy, mais contre leur voulloir, Moy de plaiſir, auquel pour mon deuoir Hors de mon cueur ie foys faire le ſault. Madame (helas) penſez lextremite
La ou ie ſuis ayez pitie de moy, Voyez mon mal, mon trouble, mon eſmoy, Voyez amour, par amour lymitè.
¶ Lamour des deux me dict, O meſchant cueur
Vous vouldriez vous tant a plaiſir donner
Et ces dames ainſi abandonner
En leur malheur pour vng ſeul ſeruiteur ? ¶ Las, rirez vous quant elles ploureront
Et a plaiſir tiendrez les yeulx ouuers
Quant de douleur verrez les leur couuers
En regretant leur amour qui ſe rompt ? ¶ Iouyrez vous du veoir et du parler
De voſtre amy par grant eſioyſſance ?
Quant elles nont dun tel bien ioyſſance
Les laiſrez vous ? Ne le vueillez celer. ¶ Daultre coſte Lamour du plus loyal Du plus parfaict qui ſoit deſſus la terre Me vient mener vne cruelle guerre
En me diſant, penſez au plus grant mal.
¶ Vous ſcauez bien quen laiſſant voſtre amy Duquel ſi bien auez eſte ſeruie,
Vous luy oſtez ſoubdainement la vie Car ſon cueur eſt du voſtre le demy.
¶ Que fera il ſe voyant ſeparè
De ſa moytie ? Croyez quil ne peult viure,
Sera chacun des cueurs delles deliure
De leur ennuy le voyant eſgare ? ¶ Si voſtre mort leur apportoit ſecours
Droict a la mort il vous fauldroit courir, Mais vng amy loyal faire mourir
Sans leur ſeruir ? Ceſt eſtrange diſcours.
¶ Las quel amy eſt ce que vous laiſſez ? Vous nen ſcauez au monde vng plus parfaict, Et nul bien nont les deux en ce beau faict Fors que leur mal par le voſtre oppreſſez. Voyla comment les deux amours enſemble
Me combattent, en grant confuſion, Si m’y fault il mectre concluſion Ie la diray bien que le cueur men tremble.
¶ Puis que leur mal eſt ma mort, et leurs vies
Ma vie auſſi, ſi iay receu plaiſir
De leurs plaiſirs, Ie n’ay moindre deſir
Quen leurs malheurs de moy ſoyent ſuyuies. ¶ Or ont perdu ſans ſcauoir bien pourquoy Leurs deux amys, ſoit par faulte ou malheur, Mais moy ie perdz ſans raiſon ny couleur Celuy qui na iamais faulcè ſa foy.
¶ Sa loyaulte eſt (vrayement) nompareille Il n’a rien faict qui iamais me deſpleuſt, Sa grand amour que chacun chercher deuſt
Ie laiſſe et fuys, Neſt ce pas grant merueille ? ¶ Ie le tiens tel, ſi parfaict, et ſi bon Que ie vouldroys le mectre en troys parties,
Et ſi ſerions toutes troys bien parties
Quant des deux pars, ie leur feroys le don.
¶ Lhonneſte amour de parler, et de veoir, La ou lhonneur trouue contentement
Se peult partir, quant voluntairement
Le bien on laiſſe ou lon a tout pouuoir.
¶ Iay le pouuoir de bien les contenter
De chaſque iour les deux pars ie leur donne
Et mon plaiſir toutesfoys n’abandonne Car par le leur il pourra augmenter.
¶ Car en ſentant de chacune deulx layſe Ien auray plus que ie n’ay de la mienne, Et mon amy auſſi aura la ſienne Ne faiſant riens qui bien fort ne me plaiſe.
¶ Mon amy ſeul, qui en vault plus de troys Sera des troys amy, O quel lien
Qui quatre cueurs vnira ſans moyen
En vng voulloir, helas ie le vouldroys. ¶ Mais iay grant peur que po$^r$ ces deux follaſtres Qui ſont payez trop dune larme dœil, Vueillent plus toſt ainſi mourir de dueil
Que dauoir mieulx, tant ſont opiniaſtres
¶ Puis quelles nont cure dun tel party
Mon cueur au leur eſt vny ſi tresfort
Que ſans auoir regard a peine ou mort De mon amy il ſera departy.
¶ Las quil eſt dur ce mot a pronuncer
Laiſſer ainſi mon bien, mon heur, ma vie,
Helas amy a la mort te conuie
Lors quon t’ira ceſt adieu annuncer.
¶ Que diras tu, amy, de ton amye
Ou que lamour luy a trop cher couſtè, Ou tu pourras iuger dautre coſtè
Quelle te hayt, la nommant ennemye. ¶ Amour me mect en vng merueilleux trouble Qui dun coſtè loue ma fermete, Et dautre part deffaict de ſeuretè
Le vray lyen qui rendoit vng, vng couble.
¶ O que la mort viendroit bien a propos Car luy ne moy, en ce departement
Naurons iamais qu’a ſon aduenement
Contentement, bien, plaiſir, ne repos.
¶ Or venez donc et par compaſſion
Mectez noz corps vniz en terre obſcure
Auant ſouffrir qu’au departir iendure
Si treſextreme et dure paſſion.
AInſi parlant sappuyant contre vng arbre En la facon dune femme de marbre Qui na chaleur, vie, ne mouuement, Les yeulx fermez, les dens pareillement, A ſes ſouppirs deffailloit ſon alaine
Moy qui la veis en ſi cruelle peine
Ie pris ſes mains a frotter et tenir
Tant quun petit ie la feis reuenir Et en tournant ſon œil triſte vers nous Nous diſt (helas) que voſtre ennuy eſt doulx
Au pris du mien qui ne peult plus durer. Ce que ne peut la premiere endurer
VOus nauez mal diſt elle quun tout ſeul
Ceſt de laiſſer pour nous voſtre plaiſir
Mais ien ay deux qui agrauent mon dœul.
Las ie nay pas ſeullement le loyſir
De regreter de mon amy la perte
Que le ſecond ne me vienne ſayſir.
¶ Amye (helas) ſi ma douleur couuerte
Sentiez qui eſt fondee en ignorance Dont ne meſt point la verite aperte, Vous iugeriez nauoir pas la puiſſance
De la porter, car el’eſt par trop griefue
Or dieu vous gard de telle congnoiſſance. ¶ Puis que lhonneur mect en voſtre amour trefue Plaiſir auez gardant la longue foy
Que nous deuez, de la rendre ainſi briefue.
Si vous ſcauiez auſſi bien comme moy
Que ceſt de viure en doubte et en ſuſpens Peu voſtre mal eſtimeriez ie croy.
¶ Sil me diſoit, daymer ie me repens Ien oſteroys mon cueur qui de douleur
Perpetuel en payeroit les deſpens.
Ieſtimeroys a grant heur ce malheur Bien que ce neſt peu de deſpit ou honte,
Deſtre laiſſee ainſi dun ſeruiteur.
¶ Le deplaiſir en eſt tel et tant monte
Que den laiſſer Cent de ſa volunté
Ce neſt ennuy, dont lon deuſt tenir compte.
Voſtre cueur eſt de deſeſpoir tentè
Pour voſtre amy, ceſt choſe raiſonnable, Auſſi eſt il dhonneur bien contentè.
¶ Rendant lamour de lunion louable
Dentre nous troys, la gloire en receuez Qui voſtre ennuy doibt rendre tolerable. Certez le mien ſi bien lapperceuez Voirrez plus grant que le voſtre troys foys Si par faueur vous ne vous deceuez.
Le moindre ennuy de quoy compte ne foys Ceſt de fuyr le plaiſir deſtre aymee
Dun treſhonneſte et parfaict touteſfoys.
Lautre ennuy eſt que ie voy abiſmee
En deſeſpoir celle que iayme tant
Par celuy ſeul dont ie ſuis eſtimee.
¶ Le tiers ennuy trop cruel qui pretend
Me mectre a mort ceſt la doubte craintifue, Aymant tresfort, de neſtre aymee autant.
Que dis ie autant ? Mais que lamour naifue
Soit morte en luy, ainſi que ie la ſens
Dedans mon cueur plus parfaicte et plus vifue.
¶ Ces troys ennuyz me mectent hors du ſens
Et ſi ne voy moyen de men deffaire
Sinon mourir, a quoy ie me conſens.
Il neſt ennuy qui tant de mal ſceuſt faire Sil eſt congneu, quon ne treuue moyen
Pour quelque peu au moins y ſatisfaire. ¶ Mais mon mal eſt incapable de bien Car ie le ſens, et n’ay nulle aſſeurance
Si mon amy tient ou rompt ce lyen.
Si iuger veulx par treſſeure apparence
Ie dis quil eſt rompu, mais ſon iurer
Me vient donner du contraire eſperance.
Las mon ennuy eſt pour long temps durer Car le ſuſpens de la concluſion
Quil faict daymer, me contrainct dendurer.
Son doulx parler meſt vne illuſion
Qui maueugliſt ſens et entendement
Et de laymer me donne occaſion.
¶ Helas ſes faictz parlent bien autrement,
Par eulx ie voy que de luy ſuis laiſſee.
Il dit que non, Verite dit quil ment.
Par ſes effectz ma ioye eſt rabaiſſee, Par ſon parler elle ſe reſſuſcite, Ainſi des deux ſans ceſſer ſuis preſſee.
¶ Si grand douleur grande pitie incite Plus que de vous, Ayez compaſſion
De mon malheur, qui a la mort me cite. Celle qui na riens qu’vne paſſion
Dont la cauſe eſt congneue et bien certaine O quel’eſt pres de conſolation.
De ſi et non, iay la teſte ſi pleine
Que ſi le pis des deux pouoye ſcauoir Ie le tiendroys a grace ſouueraine,
Mais le ſuſpens ſurmonte mon pouuoir. COmment comment ? Souſtenez vous eſtre plus grant torment
Doubter louy, ou non, de voſtre amant ?
Diſt la ſeconde, Que de ſcauoir par eſpreuue et par ſonde
Que changement au plus parfond abonde
De ſon faulx cueur. Eſtimez vous ſouppecon, doubte, et peur
Comme vng ſcauoir certain ſans nul erreur ? Ceſt cas eſtrange. Mais moy qui ſcay de mon amy le change Que ie tenoye auſſi parfaict qu’un ange Que puis ie faire ? Il le ma dit ſans point ſe contrefaire
Quil ſe voulloit de mon amour deffaire Pour la remectre
Du tout en vous, ce que iamais permectre
Nauez voullu, mais bien vous entremectre Par la pitye
Qu’auiez de moy, rabiller l’amytie, Dont ie retiens moy ſeulle la moyctie.
Si vous auez
Peine a fuyr ce qu’aimer ne deuez Que doy ie auoir ſinon les yeulx creuez ? De lamenter,
Celuy qui tant me ſoulloit contenter Qui ne me veult plus aymer ny hanter
Las ie le perdz.
Qui fut tout mien, et a beaulx yeulx ouuers
Le voy fouyr, non pas par les deſers
Ny lieu ſauuage. Mais droict a vous et deuant mon viſage
Il a tourne ſon ſainct pelerinage.
Il auroit bien
Changè en mieulx, ſil ne ſcauoit combien
Nous nous aymons, Et que ce qui eſt mien Eſt voſtre auſſi.
Il fuyt de moy cherchant de vous mercy
Pour voſtre non, il pert de moy le ſy.
O cruaulte. En mon endroit par ſa deſloyaulte
Et dans ſon cueur par voſtre grant beaulte,
Car vng ſeul compte
Vous n’en tenez, O mon dieu quelle honte
Il doit auoir, et peur que ie racompte
A vous amye Et vous a moy le diſcours de ſa vie
Car entre nous ſa trop faulce alquemye
Eſt deſcouuerte. Dont a moy ſeulle en demeure la perte
Vous ne ſcauez ſi elle eſt meure ou verte
Ceſte douleur. Plus il vous dit ſa peine et ſon malheur Plus vous mocquez de ſon mal et couleur
Point nen changez. Et puis de luy ſi fort vous eſtrangez
Que ie voy bien que mon tort vous vengez Tout en riant.
Et ie men voys a part pleurant, criant Et dieu et ſainctz requerant, et priant
Pour mon ayde. Car ie ny voy ſans miracle remyde.
Ie l’ay perdu, et ny a croix ne guyde
Qui radreſſer
Le ſceuſt vers moy, ie ne le veulx preſſer
Et ſi ne puis ſon amour delaiſſer Qui eſt plantee
Dedans mon cueur, et ſi tresfort entde
Que bien quil m’ait du tout mal contentee, Ie n’ay vigueur, Force ou pouoir de l oſter de mon cueur Qui eſt nourry, et plein de ſa liqueur,
Et tranſmuè
En ceſt amour, tant que sil neſt tuè Il nen ſera ſeparè ne muè.
Or donc penſez
Quel voſtre ennuy eſt que vous aduancez
Plus que le mien, en quoy vous m’offencez. Le pis de vous
C’eſt le doubter, Las quil me ſeroit doulx Ie iugeroys mon amy tous les coups
Auoir le droict. Ce ſouppecon pour vng temps me vauldroit
Et contre non, ouy me ſouſtiendroit.
Mais de ce non, Certaine ſuis non point par faulx renom,
Car toutes troys pour meſchant le tenon Pour variable, Traiſtre et menteur, Et moy pour immuable
En fermete honorable et louable.
Qui me contrainct
Qu’autant de temps quen amour iuſte et ſainct
Ie l’ay portè dedans mon cueur empraint
Par amour forte, Autant de temps pour meſchant ie le porte
Impoſſible eſt que iamais il en ſorte.
Sa laſchetè
Donnera fœille a ma grant fermetè.
O que lhonneur ſera cher achetè De ne partir
Hors de lamour, dont le voy departir. Ou eſt leſprit comme le mien martyr ? Il nen eſt point. Loyaulte la ſi fort en moy conioinct
Que mon cueur ſien, neſt plus mien, ceſt le poinct.
Et ſi mourir
Me fault ſans cueur, a la mort puis courir, Car arrachant celuy qui peult nourrir
En luy la vie, De luy bien toſt elle ſeroit rauie
Las iauroys bien de ceſte mort enuie,
Mais luy en moy
Viure me faict en tel dueil et eſmoy
Quil me faiſoit viure damour et foy
En grant plaiſir, Durant le temps que par heureux loyſir
Me racontoit ſon honneſte deſir.
Or eſt paſſè
Tout ce beau temps, ou ie nay amaſſè Riens que regret, et eſpoir que ſon tort
Mapportera bien congneu par ma mort De tous amans Requieſcat in pace.
LA tierce, oyant leur gracieux debat
Plus par ennuy, que par plaiſant eſbat
Diſt, Ie vous pri’et requiers toutes deux
Neſtimer tant Lune ſa peur et doubte
Lautre ſon dueil, qu’vng peu lon ne meſcoute
Puis que pour vous de bon cueur ſouffrir veulx
¶ Voz maulx ſont grands, nulle doubte nen foys
Viure en ſuſpens ſans reſolution Par lamy plein de toute fiction.
Mais le mien neſt pas moindre touteſfoys.
¶ Car mon amy loyal et veritable
Ou iay trouuè tout ce que ie deſire,
Me fault laiſſer, pour me faire en martyre
Et en malheur a vous autres ſemblable.
¶ Las ſi en luy ſcauoye riens dimparfaict
Ou qu’enuers moy en quelque cas euſt tort,
Noſtre lyen qui en ſeroit moins fort
Sans grant douleur plus toſt ſeroit deffaict.
¶ Mais il ny a occaſion aucune
Entre nous deux, qui double mon torment
Dainſy laiſſer vng ſi parfaict amant
Pour receuoir part en voſtre infortune.
¶ S’il ne m’aymoit, il me ſeroit aiſè
De le laiſſer, ou bien ſi en doubtance
Ieſtoye de luy par ſa grand inconſtance Mon dueil ſeroit doulcement appaiſè.
Helas il na riens dimperfection Car ſon corps eſt parfaict, ſon cueur ſans vice, En tout honneur ma faict loyal ſeruice Las dure en eſt la ſeparation. ¶ Laiſſer celuy de qui ne ſuis aymee Qui ne le vault, qui eſt fainct ou meſchant, Ou qui de nous la honte va cherchant Ie nen pourroye eſtre mal eſtimee.
¶ Mais dung parfaict qui mayme tant (helas) Le departir men eſt trop importable,
Car ſon amour demourra pardurable
Dedans mon cueur qui de laymer neſt las.
¶ Ie pers de luy la parolle et la veue
Et tout le bien dont ie ſoulloys iouyr, Et ne retiens riens pour me reſiouyr
Que ſon amour, dont ie ſuis bien pourueue.
¶ Ceſt bien raiſon qu’apres le congie pris
Que dis ie pris ? Mais donnè ſans ſa faulte,
Sa grand amour tant vertueuſe et haulte
Se mecte ailleurs, ia nen ſera repris.
¶ Mais ceſte la que iay par luy conceue
Me demourra pour doulce nourriture,
Dedans mon cueur de tant ferme nature
Nulle autre amour ne ſera plus receue.
Vous deux perdez lamour de voz amys
Mais deulx auez la parolle et la veue,
Moy, iay lamour treſcertaine et congneue
Mais tout plaiſir pour vous iay dehors mis.
¶ Car le parler, et la veue ie quitte Ceſt tout mon bien que pour vous iabandonne O quel threſor amyes ie vous donne Fault il qu’amour ainſi vers vous m’acquitte. ¶ Lon tient qu’il neſt nul plus cruel martyre
Que pour ſon dieu dung propos voluntaire Fuyr plaiſir, et en lieu ſolitaire Soy ſeparer du bien que lon deſire. ¶ Car le martyr ſouffrant cruel torment
Par main dautruy, mect toute ſa ſcience
De ſouſtenir ſon mal par patience Qui de tous maulx eſt le ſoulagement. ¶ Vous endurez par le tort et le vice
De voz amys en deſpit de voz cueurs Pis que la mort, O petites douleurs
Miſes aupres de mon grand ſacrifice. ¶ Pour vous aymer, celuy ou ie me fie
Trop plus qua moy, que iayme, que ieſtime,
Mon bien, mon heur, ien foys vne victime
Et voluntiers pour vous le ſacrifie. ¶ Non pas que mort le vueille preſenter Mais tout viuant, qui meſt plus grand regret Sans retenir vng ſeul bien en ſecret Ny dung ſeul mal me voulloir exempter.
¶ Auecques luy tout plaiſir ie renunce
De veoir, douyr, de penſer, de parler, Parquoy dennuy (point ne le fault celer) Ien ay le marcq, ſi vous en auez lunce.
¶ Sa grant bonte et ſa perfection
Entretiendront en moy ceſte amour forte, Qui naura fin tant que ie ſoye morte En ce poinct ſeul iay conſolation.
¶ Car deſperer iamais plus le rauoir Layant laiſſè, ce ſeroit grant follie, Ou il mourra par grand melancolie Ou il fera daymer ailleurs deuoir.
Las ſil en meurt ie pers mon eſperance Sil ayme ailleurs plus a moy ne viendra, Car ou lamour le lyera, ſe tiendra
Ie congnoys bien ſa grand perſeuerance.
¶ Mort, ou aymant ie le pers ſans eſpoir
De le rauoir, ma perte eſt toute entiere, Mais vous auez (dames) deſpoir matiere Ce que ie veulx bien cler vous faire veoir.
¶ Si lune voit les effectz accorder
De ſon amy auecques ſa parolle Ie ne la tiens ſi ſotte ne ſi folle
Quelle voulluſt ſes faultes recorder.
¶ A lautre auſſi, Lamy qui ſen viendroit
Luy demander en grande repentence
Pardon, en lieu de dure penitence
Plus de ſes maulx il ne luy ſouuiendroit. ¶ Or tous ces biens vous peuuent aduenir Car vous nauez pas eſleu voſtre peine
Mais moy, ie ſuis de ma perte certaine
Sans nul eſpoir quil puiſſe reuenir.
¶ Que perdez vous ? vng mauluais, et vng fainct, Et moy vng bon, ſans vice ny ſans faincte, Lequel perdant daymer ie ſuis contraincte
Laiſſant le bien que perdre iay tant crainct.
¶ Fortune ou dieu, ce bien icy ne m’ouſte
Ceſt moy ſans plus qui de mon cueur larrache
Affin que mieulx vnie ie m’attache
A voz malheurs, O que cher il me couſte.
¶ Brief voz eſpoirs, et ma deſeſperance
Les meſchans tours de vos cruelz amys, Et les vertuz que dieu au mien a mis
Font de voz maulx au mien la difference.
Plus toſt le iour nous euſt peu deffaillir
Que ces dames de leurs propos ſaillir Qui me ſembloit eſtre a recommencer,
Mais regardant la nuict trop ſauancer Contraincte fuz dempeſcher le diſcours
De leurs propos que ie trouuoys trop cours.
Car ie n’ouy oncques femmes mieulx dire Pour ſentir tant qu’elles dennuy et d’Ire.
Et ſi le lieu ou falloit retourner
Euſt eſtè pres, voluntiers ſeiourner
Lon nous euſt veu iuſques au lendemain
Paſſant la nuict a ce doulx air ſerain.
Celles en qui ſerain trauail, ſommeil
Neſtoit ſenty, et du treſcler ſoleil
Labſence eſtoit de leurs yeulx incongnue
Et de la nuyct la ſoubdaine venue,
Congnurent bien, eſcouttans ma raiſon Que du partir eſtoit heure et ſaiſon.
Qui leur deſpleut, car chacune nauoit
De ſon ennuy dict ce qu’elle ſcauoit.
Parquoy en pleurs voulurent reueler
Ce que le temps les contraignoit celer.
Et de lermes et ſouſpirs feirent langues
Pour acheuer ſans parler leurs harangues.
Las, ce plourer me monſtra le torment
Dont ne ſcauoys que le commencement
Car leur parler, les lermes confirmerent Quel fut lennuy de celles qui aymerent.
Ie ne croy pas que perdre pere et mere
Sceuſt engendrer paſſion plus amere,
Que ie leur vey porter et ſonſtenir.
Mais ſur le poinct de nous en reuenir
Prindrent leurs criz et pleurs a redoubler,
Tant que ſoubdain feirent le ciel troubler
Qui d’elles print telle compaſſion
Que ſa doulceur par grant mutation
Se conuertit en tonnoirre et tempeſte,
En pluye et vent tant qu’aulx champs ny eult beſte
Qui ne cerchaſt cauerne ou couuerture
Pour ſe cacher, voyant telle aduenture.
En eſſuyant leurs yeulx et leurs viſages
Toutes les troys tant honneſtes et ſages
D’abandonner ce prè furent contrainctes Laiſſans au ciel acheuer leurs complainctes.
La pluye en creut, lors chacune deſcoche
Et nous meiſmes toutes quatre en la coche
Qui attendoit noſtre departement
Apres les autres couruſmes vyſtement.
MAis en allant pour oſter le diſcord
De leurs propos, et les mectre daccord, Ie leur requis voulloir vng iuge prendre
Qui leurs debatz voulluſt et peuſt entendre.
Car auſſi toſt que lune ieſcouttoys
De ſon coſte ſoubdain ie me mectoys. Et puis quant lautre auoit comptè ſon cas A qui ne fault bailler nulz aduocatz Ie me rendoye à ſon opinion.
¶ Pour les tenir doncques en vnion
Ung bon eſprit leur eſtoit neceſſaire Et quant a moy ie m’obligeoye de faire
Tout mon pouoir, que ie ſens trop petit Pour reciter non à mon appetit Tous leurs propos, mais au moins ma puiſſance
Neſpargneray a donner congnoiſſance
De leurs ennuyz comme leur ay promis Sans qu’un ſeul mot de leurs dictz ſoit obmis.
NOſtre debat ce me diſt la premiere Mect noſtre eſprit en tell’obſcurite
Quil ne nous fault pas petite lumiere.
Ie nen ſcay qu’un qui a la verite Puiſſe iuger qui plus a de doleur
Et plus dhonneur par ſouffrir meritè.
¶ C’eſt celuy ſeul duquel la grant valeur
Na ſon pareil, et a tous eſt exemple
Des grans vertuz, par qui saquiert honneur.
Ceſt luy qui peult triumpher en ſon temple Ayant paſſè par celuy de vertu.
Ceſt luy que ciel, et terre, et mer contemple.
¶ La terre a ioye le voyant reueſtu
Dune beaulte, qui na point de ſemblable Au prix duquel tous beaulx ſont vng feſtu.
La mer deuant ſon pouoir redoubtable Doulce ſe rend, congnoiſſant ſa bontè Et eſt pour luy contre tous fauorable.
¶ Le ciel s’abaiſſe et, par amour domptè
Vient admirer et veoir le perſonnage
Dont on luy a tant de vertuz comptè. Ceſt luy lequel tout le diuin lignage
Des dieux treſhaulx, ont iugè quil doit eſtre
Monarche ou plus ſi ſe peult dauantage.
¶ Ceſt luy qui a grace & parler de maiſtre
Digne dauoir ſur tous gloire et puiſſance Qui ſans nommer aſſez ſe peult congnoiſtre.
¶ Ceſt luy qui a de tout la congnoiſſance
Et vng ſcauoir qui na point de pareil Et nya riens dont il ait ignorance.
De ſa beaulte il eſt blanc et vermeil Les cheueulx bruns, de grande et belle taille
En terre il eſt comme au ciel le ſoleil. ¶ Hardy, vaillant, ſaige et preux en bataille Fort, et puiſſant, qui ne peult auoir peur
Que prince, nul tant ſoit il grant, laſſaille.
¶ Il eſt begnin, doulx, humble en ſa grandeur Fort, et conſtant, et plein de patience Soit en priſon, en triſteſſe ou malheur.
Il a de dieu la parfaicte ſcience
Que doit auoir vng Roy tout plein de foy Bon iugement, et bonne conſcience. ¶ De ſon dieu garde et lhonneur et la loy A ſes ſubiectz doulx ſupport et iuſtice
Brief luy ſeul eſt bien digne deſtre Roy.
Si pour lenfant eſtainct, par trop grant vice, A Salomon demanderent les femmes
Le iugement, par ſon royal office, ¶ Nous ne pouons encourir aucuns blaſmes
Quant a ce Roy plus grant que Salomon, Preſenterons la douleur de noz ames.
Et sil luy plaiſt lire ce long ſermon Il iugera qui ſouſtient la plus grande, Auſſi lamour, dont point ne nous blaſmon.
¶ Dames le Roy pour iuge ie demande, Qui iugera a noſtre affection
Lhonneur, auſſi a noſtre fiction
Punition par honorable amende. QUant ie la vey choyſir ſi haultement
Crainte me print en luy diſant, vrayement
Si deuant lœil dun ſi parfaict eſprit
Falloit monſtrer mon trop mal faict eſcript Vous pourriez bien prendre ailleurs ſecretaire.
Iaymeroys mieulx me deſdire et me taire Car dempeſcher ſa veue et ſon bon ſens
Sur mes beaulx faictz, iamais ne my conſens.
Les plus parfaictz ou ny a que remordre
Lyment leurs faictz, et les mectent en ordre
Premier que ozer ſans bien les acouſtrer Deuant tel Roy ſi ſcauant les monſtrer En craignant plus de luy le iugement
Que du ſurplus de tout le firmament.
Moy donc qui ſuis des eſcriuans la moindre
Et moins que rien, ne doy ie pas bien craindre ? Voz bons propos bien dignes deſtre veuz
Rendre par moy indignes deſtre leuz
Deuant le Roy, ou ne fault preſenter
Rien, qui ſon ſens ne puiſſe contenter.
¶ Plus le louez, plus de crainte me prent
Car ceſt celuy de qui chacun apprent,
Qui ſcait louer le bien en verite
Et rendre au mal ce quil a meritè.
Or choyſiſſez vng iuge tel que moy
Car sil falloit monſtrer deuant le Roy
Vng ſi treſbas et mal tyſſu ouurage
Ie nauroye pas deſcrire le courage. LE Roy vrayement Diſt lautre apres, ieuſſe eſleu iuſtement
Car qui eſt plus que luy parfaict amant ?
Ne qui entend
Mieulx quil ne faict ou vraye amour pretend
Il a aymè ſi fort, ſi bien, et tant
Quil peult entendre
Ce qui en eſt, et la raiſon en rendre
Par ſon bon ſens qui a tous peult apprendre.
L amour loyal Ferme et parfaict dedans ſon cueur royal
A faict ſon throſne et ſon hault tribunal,
Pour iuger tous
Les vrays amans, ſaiges, hardiz, et doulx, Et ſe mocquer des glorieux et foulz
Qui font les braues, Oultrecuydez, penſans faire les graues Puis reffuſez, bien ſotz font les eſclaues,
Car ceſt le rolle
Quil fault iouer, ou deffault la parolle
Et le bon ſens, et quelque poure folle Ou les craindra,
En brauegeant ou pour morts les tiendra,
Ne parlant plus, ce que point naduiendra
A vne ſage.
Qui prend plaiſir douyr vng bon langage
Dit dun bon cueur vertueux, dun viſage
Plein dune audace,
Dune doulceur et dune bonne grace
Qui plaiſt touſiours a chacun quoy quil face.
Celuy aura
Du Roy lhonneur, bien choyſir le ſcaura,
Par luy chacun bien receuoir pourra
Iuſte ſentence. Luy ſeul congnoiſt leſtre et la ſubſiſtance
Damour, le bien auſſi, la penitence
Quil peult donner. Combien quil ſoit roy et puiſſe ordonner,
Son cueur humain na craint dhabandonner
Lauctorite,
De commander, contre la charite
Il ayme mieulx ſouffrir lauſterite, La paſſion
Que donne a tous le dieu daffection Et comme eſtant dautre condition
Veult s’aſſeruir,
Par ferme amour, par ſeur et long ſeruir Et par vertuz, des dames deſſeruir
Bon traictement. En deſpriſant force et commandement
Si luy plaiſoit il feroit autrement.
Mais ſon hault cueur
A ioinct lamour, la vertu et lhonneur
Qui la rendu de cruaulte vainqueur.
Parquoy la palme,
Louenge et gloire, et renommee et fame
Luy doit damour tout homme et toute femme.
Puis que luy ſeul
Vous n’acceptez pour iuge, dont iay dueil
Vous qui auez faict ce piteux recueil
De noſtre hyſtoire. Vous en auez mieulx qu’un autre memoire Et neſtes pas ſans quelque experience
Que ceſt damour, ie vous en veulx bien croyre Or iugez nous en bonne conſcience.
IE ne veulx point de mon ſens abuſer
Mes dames dis ie ains treſbien mexcuſer
Que ie ne ſuis pour iuger ſuffiſante,
Et auſſi peu a eſcrire duyſante
Voſtre debat, mais deſir de ſcauoir
Tous voz ennuyz ignorant mon pouoir Me feiſt ſoubdain ſans y penſer promectre
De les eſcrire et dans vng liure mectre.
Ma foy promiſe auſſi voſtre priere
Meirent ma peur, et ma raiſon derriere.
Ceſte premiere et trop folle entrepriſe
Veulx mectre a fin, mais ſi vous plaiſt repriſe
Ie ne ſeray de la ſeconde erreur,
Qui doy auoir de la premiere horreur.
¶ Mes Cinquante ans ma vertu affoyblie,
Le temps paſſè, commandent que i’oublye
Pour mieulx penſer a la prochaine mort,
Sans auoir plus memoire ny remort
Si en amour, a douleur ou plaiſir.
Doncques vueillez autre iuge choyſir Qui iuſtement vous puiſſe ſatiſfaire.
Ie ne le puis, ny ne le ſcauroys faire. LA tierce diſt, Dames, voicy pitie
Quant celuy ſeul nous ne pouons auoir
Qui eſt labiſme et ſource de ſcauoir
Et qui congnoiſt la parfaicte amytie.
¶ Seure ie ſuis que plus toſt preſentè
Neuſt a ſes yeulx, ce liure pour le lire
Que tout ſoudain ne nous euſt bien ſceu dire
Qui a le cueur de douleur plus tenté.
¶ Son œil deffaict toute faintiſe et ruze Son ſens entend la fin de tous propous, Et ſon cueur ſent mieulx qu’en touchant le poulx
Qui ayme ou non, Brief, nully ne labuſe.
¶ Si nous perdons de luy le iugement
Et de ſa ſeur, qui de luy doit tenir
Et ſes propos vertueux retenir, Vng autre iay en mon entendement.
Ceſt ceſte la qui na gloire petite
De noſtre temps, mais la plus eſtimee
Eſt, et la plus parfaictement aymee, Ce que treſbien par ſes vertuz merite. ¶ Si par beaulte ſe congnoiſſent les femmes, Allez ou ſont dames et damoyſelles, Comme vng ſoleil au mylieu des eſtoilles
Vous la verrez parmy toutes les dames.
¶ Si par vertu ſon nom ſe doit congnoiſtre,
Voyez ſes faictz, qui ne ſont point cachez
Tous pleins d honneur de nul vice tachez
Vous la verrez deſſus toutes paroiſtre.
¶ De ſes bienfaictz chacun luy rend louenge
Ilz ſont congneuz de tous les gens de bien
Pour ſes amys elle n’eſpargne rien
Et des meſchans ennemys ne ſe venge.
¶ Si on congnoiſt le nom par la fortune
De biens, d honneur, de richeſſe et faueur
Voyez qui ha de ſon maiſtre et ſeigneur
Ce qui luy plaiſt ſans luy eſtre importune.
¶ Mais tous les biens qu’elle en peult receuoir
Ne luy ſont riens, car ſeullement heureuſe
Se tient de veoir par amour vertueuſe
Tenir les cueurs vniz comme on peult veoir.
¶ Les cueurs du plus parfaict, et plus parfaicte
Que l’on peult veoir, en qui dieu et nature Nont riens obmis de ce que creature
Pour acquerir perfection ſouhaitte.
¶ Acceptez donc madame la ducheſſe
Qui en vertuz et honneur paſſera
La plus parfaicte qui ſoit, ne qui ſera
Ne qui fut onc, a elle ie madreſſe.
¶ Elle congnoiſt que ceſt de bien aymer Le vray amant la tient à ſon eſcolle
On le peult bien congnoiſtre a ſa parolle
Qui tant ſe doit priſer et eſtimer.
¶ Quant elle aura veu noſtre doulx combat
Seure ie ſuis que ſans fauoriſer
Lune partie et lautre deſpriſer
Fera la paix de noſtre long debat.
TOutes voyans ſa bonne election
A la ducheſſe ou giſt perfection
Le iugement ont remis de leur faict.
Et moy voyant que iuge plus parfaict
Lon ne pourroit en ce monde trouuer,
Leur bon aduis voullu bien approuuer. En leur diſant poſſible neſt de mieulx
Dames choyſir, pour moy deſſoubz les cieulx.
Par ſon bon ſens de iuſtice vſera
Et ſa doulceur ma faulte excuſera.
Et sil aduient, et que bon il luy ſemble
Que le propos, et leſcripture enſemble
Deuant le Roy puiſſe eſtre deſcouuert,
Seure ie ſuis qu’ayant le liure ouuert
Regardera les poinctz où le lecteur
Se doit monſtrer aduocat de l’acteur.
Et en louant voz entreprinſes haultes
Excuſera mes ignorantes faultes. Et ſeruira de doulce couuerture
Sa grant bonte, a ma poure eſcripture.
Et ſi pouez croire que ſa ſentence
Telle ſera comme le Roy la penſe.
AInſi pourrez par ce treſſeur refuge
Auoir le Roy que deſirez pour iuge, Qui ſans reffuz dun cueur doulx et humain
Regardera, venant de telle main
Tout ce diſcours qui eſt digne de luy, Et leſcripture aura pour son appuy
Celle qui peult la deffendre de blaſme
Et lexcuſer comme vne œuure de femme. Ainſi pourra couurir ſa charite Deuant les yeulx de la ſeuerite
Du Roy, qui faict a tous iugement droit Ce que iay trop failly en chaſque endroit.
LOrs dun accord sur le poinct nous trouuaſmes
Que dans la coche au logeis arriuaſmes.
La nuict me feiſt aux troys donner ladieu, Non pour dormir, mais pour trouuer vng lieu
Ou ſans auoir de nul empeſchement, Peuſſe acquitter ma promeſſe et ſerment.
Mais en voyant du propos la grandeur
De mon langage et termes la laydeur, Honte me faict finer ma mauuaiſe œuure Mais verite veult que ie la deſcœuure
A celle la que ie prens pour ayde Pour mon ſecours et ſouuerain remyde.
CEſt donc a vous ma couſine et maiſtreſſe
Que mon labeur et mon honneur i’adresse
Vous requerant comme amye parfaicte
Que vous teniez ceſte œuure par moy faicte
Ainſi que voſtre et ainſi en vſez,
Et la monſtrez celez ou excuſez.
Faictes au Roy entendre la ſubſtance
Pour a ces troys donner iuſte ſentence.
Voſtre parler luy fera mieulx ſcauoir
Tout le diſcours que de luy faire veoir
Ce liure auquel mon eſcripture efface
Tout le plus beau et la meilleure grace
De leurs propos, deſquelz iay bien ſuyuie
La verité mais la grace et la vie
Qui eſt dedans, ie l’ay toute ſouillee
De faſcheux motz empeſchée et brouillee,
Tant que ie doy en lieu daugmenter, craindre
La grant valeur du propos faire moindre. Quant eſt de vous, honteuſe ie ne ſuis
De vous monſtrer le mieulx que faire puis.
S il y a riens digne de mocquerie Mocquez vous en point n en ſeray marrye,
Car ſeure ſuis qu’a vng ſecond ne tiers
Ne monſtrerez ma faulte voluntiers.
Fors a celuy qui ſur tous a pouoir,
Enuers lequel vous ferez tout deuoir
De mexcuſer, ien ſuis bien aſſeuree.
Car ceſte amour en noz cueurs emmuree Soit de monſtrer ce liure ou le cacher
Fera ſi bien quon ne pourra toucher
À mon honneur quentre voz mains ie mectz,
Comme à la dame en qui ie vous promectz
Jay mis cueur, corps, amour, entendement
Où ne verrez iamais nul changement.
Parlant de moy, oublier ie ne doy
Celles de qui la douleur, ie le croy,
Merite bien que vous vueillez entendre
Leurs paſſions car elles veullent tendre
A qui aura de bien aymer lhonneur
Et dauoir plus dans le cueur de douleur.
Ou ceſte la qui en ſuſpens demeure
Pour vng amy, chaſſant l’autre a toute heure. Ou ceſte la de lamy delaiſſee
Qui de regret importable eſt preſſee.
Ou l’autre qui laiſſe vng amy parfaict
Pour reſſembler, et en dict et en faict,
Aux autres deux et lunion tenir
Ou ferme amour leurs troys cueurs faict vnir.
Et ceſte la ſe tiendra bien heureuſe
Que vous direz des troys plus douloureuſe.
Et ſon malheur a treſgrant bien tiendra
Quant ſur les deux voſtre arreſt obtiendra,
De plus auoir qu’elles daſpre douleur
Ennuy, tourment, deſeſpoir et malheur.
Les deux auſſi, quant iugees ſeront
De voſtre main, bien s’en contenteront.
Et ie ſeray trop plus qu’elles contente
Si mon labeur, lequel ie vous preſente,
Vous donne autant en lyſant de plaiſir
Quen leſcriuant ien ay eu de deſir.
Or le prenez et penſez quil procede
De qui le lieu a nulle autre ne cede
De vous aymer et actendant le bien
Que dieu vng iour me donne le moyen
De vous monſtrer par effect ma penſee,
Je luy requiers qu’ainſi que commencee Il a en vous fortune ſi treſbonne
Que maintenant et pour iamais vous donne
Autant de bien dhonneur et de ſante
Comme il en fault pour eſtre contentè
A voſtre cueur plein damour et de foy
Et tout autant que ien deſire au Roy.
﻿● Plus vous que moy. ●